
pH-függő koordinációs szféra fluktuáció a réz(II) � 4- és 5-fluor-szalicilsav � 2,6-bisz-hidroximetilpiridin terner rendszerben 

A szalicilsav és származékai régóta ismert gyulladáscsökkentő és fájdalomcsillapító szerek. Fiziológiás pH-n a fluor-szalicilsavak negatív töltése kompenzálható fémion koordináció, vagy pozitív töltésű molekulákkal képzett asszociátumaik révén, így felszívódásuk javítható. Kutatócsoportunk a Szlovák Műszaki Egyetemmel együttműködve megállapította, hogy a fluor-szalicilsavak és a piridinszármazékok kölcsönösen segítik egymás fémion-koordinációját [1]. TDK munkánk során a réz(II)–4,5-fluor-szalicilsav–2,6,-bisz-hidroximetil-piridin (pydime) rendszer viselkedését vizsgáltuk. Az előállított egykristály szerkezete alapján a pydime molekulák a réz(II)ion belső koordinációs szférájában találhatók, az 5-fluor-szalicilsav molekulák külsőszférásan stabilizálják a szerkezetet.

A pH-metriás titrálások a képződő komplexek összetételéről, míg az UV-Vis és az ESR-spektroszkópiai eljárások a képződő részecskék oldatbeli szerkezetéről nyújtottak információt. A réz(II)komplexek koordinációs szférájában a pH változtatása a fémionhoz közvetlenül koordinálódó ligandumok cseréjét eredményezte: enyhén savas közegben a pydime koordinációja a domináns, majd a fenolos OH deprotonálódása révén a kelátképző fluor-szalicilsavak kötődnek erősebben a fémionhoz, míg bázikus közegben a pydime alkoholos hidroxilcsoportjainak deprotonálódása a fluor-szalicilsavak ismételt kiszorulását eredményezi a belső koordinációs szférából.

